蔡君謨示古大弩牙
作者：梅堯臣
朝代：宋

paragraphs: 黄銅弩牙金錯花，銀闌線齒如排沙。
上立準度可省括，箭溝三道前直窊。
其度四寸寸五刻，鋈光歷歷無纖差。
蔡侯出此問誰得，往年客遺來瑯琊。
瑯琊築城穿厚壤，既獲磨洗爭傳誇。
莫知歲月孰製作，精妙近世應難加。
發機高下在分刻，今人妄射功仍賒。
願侯擬之起新法，勿使邊兵死似麻。